༄༅། །དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་
རྣམས་མཆོད་པའི་ཆོ་ག་མཆོད་སྤྲིན་རྒྱ་མཚོ་
ཞེས་བྱ་བ་བཞུགས་སོ། །
དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་རྣམས་མཆོད་པའི་ཆོ་ག་མཆོད་སྤྲིན་རྒྱ་མཚོ་ཞེས་བྱ་བ། བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །ཚོགས་གཉིས་ནམ་མཁར་དད་པའི་སྤྲིན་བསྡུས་ཤིང་། །རྣམ་དག་ཆོ་གའི་འབྲུག་སྒྲ་ལེགས་བསྒྲགས་པས། །ཡིད་འོང་མཆོད་པའི་ཆར་ཆེན་འབེབས་མཛད་པ། །འདྲེན་མཆོག་ཀླུ་ཡི་དབང་པོ་ལ་ཕྱག་འཚལ། །རབ་འབྱམས་ཕྱོགས་བཅུའི་རྒྱལ་བ་ཐམས་ཅད་ཀྱི། །གསང་གསུམ་གཅིག་ཏུ་བསྡུས་པའི་ཡེ་ཤེས་སྐུ། །དཔལ་ལྡན་འདུས་པའི་དཀྱིལ་འཁོར་མཉེས་བྱེད་པ། །མཆོད་སྤྲིན་རྒྱ་མཚོའི་ཆོ་ག་བཤད་ཀྱིས་ཉོན། །འདིར་དཔལ་གསང་བ་འདུས་པའི་རྣལ་འབྱོར་པས་དུས་ཁྱད་པར་ཅན་གྱི་ཚེ་བསོད་ནམས་ཀྱི་ཚོགས་ཀྱི་དོན་དུ་མཎྜལ་གྱི་མཆོད་པ་བྱེད་པར་འདོད་པས། དོན་གསུམ་སྟེ། སྦྱོར་བ་རྟེན་དང་མཆོད་པ་བཤམ་པ། དངོས་གཞི་མཎྜལ་སྒྲུབ་ཅིང་མཆོད་པ། མཇུག་མཆོད་ཅིང་བསྟོད་ནས་གཤེགས་སུ་གསོལ་བའོ། །
དང་པོ་ནི། གཙུག་ལག་ཁང་ལ་སོགས་པའི་གནས་དབེན་པར་ཕྱག་དར་དང་སྐྱང་ནུལ་བྱས་ལ། དེར་ཁྲུ་གང་ཡན་ཆད་ཇི་ལྟར་འཚམས་པའི་ཚད་ཀྱིས་ཟླུམ་པོར་བྱས་པ་ལ། བའི་རྣམ་པ་ལྔའམ། དྲི་བཟང་གིས་བྱུགས་ལ་དབུས་སུ་གནས་སྲུང་གི་དོན་དུ་གསེར་རམ་མེ་ཏོག་གཅིག་བཞག །དེའི་མཐའི་ཟུར་བཞིར་མཉྫིའི་སྟེང་དུ། མཆོད་ཡོན་གྱི་སྣོད་དུང་ཆོས་བཞིར་མེ་ཏོག་དང་། ནས་དང་། འོ་མ་དང་། ཀུ་ཤ་དང་། ཏིལ་དང་། འབྲས་ཡོས་དང་། བདུད་རྩི་ལྔ་དང་བཅས་པའི་མཆོད་ཡོན་བཤམ། དེ་ནས་མེ་ཏོག་དང་། བདུག་སྤོས་དང་། མར་མེ་དང་། དྲི་ཆབ་དང་། ཞལ་ཟས་རྣམས་མཆོད་ཡོན་བར་གྱི་ཕྱོགས་བཞིར་ཚན་པ་རེ་རེ་བཤམ། སྤྱིའི་མཆོད་པ་དེའི་ནང་མཎྜལ་གྱི་ཕྱི་རོལ་ཙམ་དུ། བདུག་སྤོས་དང་། མར་མེ་དང་། ཞལ་ཟས་གསུམ་ཕྱོགས་བཞིར་ཚན་པ་བདུན་རེ་དང་། དེའི་ནང་གི་ཤར་དུ། གཙོ་བོའི་མཆོད་པ་གསུམ། ནུབ་ཏུ་ཡུམ་གྱི་གསུམ། དེའི་སྟེང་འོག་གི་ཁྲོ་བོ་གཉིས་ཀྱི་མཆོད་པ་གསུམ་པོ་ཤར་ནུབ་ཏུ་འགོད་པར་རིགས་ནའང་། བླ་མ་དག་ལྷོ་བྱང་དུ་འགོད་ཀྱིན་སྣང་བས་གང་བདེ་བྱ། སྒོས་མཆོད་ཀྱི་ནང་གི་ཟུར་བཞིར། མཆོད་ཡོན་གྱི་བཟེད་ཞལ་བཞི་མེ་ཏོག་ཉུང་ཟད་རེ་དང་བཅས་པ་བཤམ། མཆོད་པའི་ཕྱི་རོོལ་ཤར་ཕྱོགས་སུ་གཞི་བཟང་པོའི་སྟེང་དུ། ཅི་འབྱོར་པའི་ཡོ་བྱད་ཀྱིས་བརྒྱན་པའི་གཏོར་མ་རྒྱལ་མཚན་ནམ་བ་དན་གྱིས་སྤྲས་པ་ལྔའམ་བཞི་བཤམ། གཞན་ཡང་། བླ་རེ་དང་། བ་དན་དང་། དར་གྱི་ལྡ་ལྡི་དང་། གདུགས་དང་། རྒྱལ་མཚན་དང་། གོས་ཟུང་དང་། རོལ་མོ་ལ་སོགས་པ་རྣམས་ཅི་འབྱོར་དུ་བཤམས་ཤིང་། རང་གི་མདུན་དུ། ནང་མཆོད་དང་། རྡོ་རྗེ་དྲིལ་བུ་སོགས་ཉེ་བར་མཁོ་བ་རྣམས་ཀྱང་གཞག་པར་བྱའོ། །
གཉིས་པ་དངོས་གཞི་ལ་གསུམ། བདག་ཉིད་སངས་རྒྱས་སུ་བསྐྱེད་པ། མདུན་དུ་དཀྱིལ་འཁོར་བསྒྲུབ་པ། དེ་ལ་མཆོད་པ་རྒྱས་པར་དབུལ་བའོ། །དང་པོ་ནི། སྒྲུབ་པ་པོ་བདག་ཉིད་སྟན་བདེ་བ་ལ་འདུག་ནས། དཔའ་བོའི་སྟོན་མོ་སོགས་དང་འབྲེལ་ན། ལས་ཀྱི་རྡོ་རྗེས་ལྷའི་རྣལ་འབྱོར་ལ་གནས་པར་གསོལ་བ་གདབ་པར་བྱ། མཎྜལ་མཆོད་ཆོག་རྐྱང་པ་ལ་དེ་དག་མི་དགོས་པས། སྐྱབས་འགྲོ་སེམས་བསྐྱེད་དང་རྡོ་རྗེ་སེམས་དཔའི་བསྒོམ་བཟླས་རྣམས་བྱས་ལ། ཚོགས་གཉིས་བསགས་པ་ནས་བརྩམས་ཏེ། ཉེར་བསྡུའི་བར་གྱི་མངོན་པར་རྟོགས་པ་རྣམས་རྒྱས་པར་བསྒོམས་ལ། ཞེ་སྡང་རྡོ་རྗེ་ཡབ་ཡུམ་གྱི་ང་རྒྱལ་གྱིས་གནས་པར་བྱའོ། །
གཉིས་པ་ནི་དྲི་བཟང་པོའི་ཆུ་ལ། ཨོཾ་བཾ་བཛྲ་ཨུ་ད་ཀེ་ཧཱུྃ། ཞེས་ལན་བདུན་བཟླས་པས་ཆུ་བྱིན་གྱིས་བརླབས་ལ། ཇི་ལྟར་བལྟམས་པ་ཙམ་གྱིས་ནི། །དེ་བཞིན་གཤེགས་ཀུན་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་བགྱིའོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་པས་ཁྲུས་བྱ། ཨོཾ་ཧྲཱིཿསྭཱ་ཧཱ། ཞེས་པས་རྐང་ལག་བཀྲུས་ཤིང་ཁ་བཤལ་ལོ། ། དེ་ནས་སྲོག་ཆགས་མེད་པའི་མེ་ཏོག་གཙང་མའམ། དགུན་ལྟ་བུ་མེ་ཏོག་མེད་ན། དེའི་དོད་འབྲས་དཀར་པོ་ལས་བྱས་ལ། དྲི་བཟང་གི་ཆུས་གཏོར་ཏེ་ལག་པས་རེག་ལ། ཨོཾ་ན་མོ་བྷ་ག་ཝ་ཏེ་པུཥྤ་ཀེ་ཏུ་རཱ་ཛཱ་ཡ། ཏ་ཐཱ་ག་ཏ་ཡ། ཨརྷ་ཏེ་སམྱཀྶཾ་སཾ་བུདྡྷ་ཡ། ཏདྱ་ཐཱ། ཨོཾ་པུཥྤེ་པུཥྤེ། མ་ཧཱ་པུཥྤེ། སུ་པུཥྤེ། པུཥྤོདྦྷ་ཝེ། པུཥྤ་སཾ་བྷ་ཝེ། པུཥྤ་ཨ་ཝ་ཀཱིཪྞ་སྭཱ་ཧཱ། ཨོཾ་ཨཱཿ ཧཱུྃ། ཞེས་པས་མེ་ཏོག་བྱིན་གྱིས་བརླབ་བོ། །དེ་ནས་མེ་ཏོག་དང་ཆུ་ལག་པས་བཟུང་སྟེ། མདུན་གྱི་མཎྜལ་གྱི་སྟེང་དུ་ཅུང་ཟད་གཏོར་ཞིང་། ཨོཾ་ཨཱཿབིགྷྣཱནྟ་ཀྲྀ་ཏ་སརྦ་བིགྷྣཱན་ཨ་ནུཏྶཱ་ད་ཡ་ཧཱུྃ་ཕཊ། ཅེས་བརྗོད་ཅིང་བགེགས་བསྐྲད་ལ། སྔར་གྱི་གནས་སྲུང་བའི་མེ་ཏོག་བསལ། དེ་ནས་ཙནྡན། ག་པུར། ཨ་ཀ་རུ་རྣམས་ཀྱི་ཆུ་བདུད་རྩི་ལྔ་དང་བཅས་པས་མཎྜལ་ལ་གཡས་སྐོར་དུ་ཁྱེ་མ་མེད་པར་བྱུགས་ལ། ཨོཾ་ཨཱཿབཛྲ་རེ་ཁེ་ཧཱུྃ། ཞེས་བརྗོད། དེ་ནས་དབུས་སུ། ཨོཾ་སུ་རེ་ཁེ་སརྦ་ཏ་ཐཱ་ག་ཏ་ཨ་དྷི་ཏིཥྛནྟུ་སྭཱ་ཧཱ། ཞེས་པས་ལག་པའི་རྒྱབ་ཏུ་མེ་ཏོག་བཞག་སྟེ་དབུས་སུ་མེ་ཏོག་སྤུངས་ལ་བསྲུང་། ཨོཾ་ཧྲཱིཿསྭཱ་ཧཱ། ཞེས་པས་ལག་པ་བཀྲུས་ལ། དངོས་པོ་མེད་ལ་བསྒོམ་པ་མེད། །ཅེས་སོགས་ཡེ་ཤེས་ཀྱིས་བསྐྱེད་པ་ནས་བརྩམས་ཏེ། སྒྲུབ་ཐབས་ལྟར་གཞལ་ཡས་ཁང་གདན་བཅས་བསྐྱེད་ལ། ཏཱ་ལའི་ལོ་མའམ་དཱུ་གུ་ལའི་རས་གཙང་མས་དྲི་བཟང་བླངས་ལ། གཙོ་བོའི་གནས་སུ་གྲུ་བཞི་དང་། འཁོར་རྣམས་ཀྱི་གནས་སུ་ཟླུམ་པོ་རེ་རེ་བྱས་ལ། སོ་སོའི་སྔགས། ཨོཾ་ཨཱཿབཛྲ་དྷྲྀཀ་ཧཱུྃ་ཧཱུྃ། ཞེས་སོགས་ལན་བདུན་བཟླ། དྲིའི་ཐིག་ལེའི་སྟེང་དུ་མེ་ཏོག་གི་ཚོམ་བུ་བཀོད་པའི་བཤད་པ་མི་སྣང་ཡང་། བླ་མ་དག་མཛད་ཀྱིན་སྣང་བས་དེ་ལྟར་བྱའོ། །དེ་ནས། ཨཱ་ལི་ཀ་ལཱི་ལས་བྱུང་བ། །སྣ་ཚོགས་པདྨའི་གདན་ལ་བཞུགས། །གཞལ་ཡས་ཁང་དབུས་ཉམས་དགའ་བ། །ཞེས་དབྱངས་གསལ་ལས་བསྐྱེད་པར་བཤད་པ་ནི། དབྱངས་གསལ་ལས་བཏུས་པའི་ཡིག་འབྲུ་རྣམས་ལས་ལྷ་བསྐྱེད་པའི་དོན་ཡིན་པས་མདུན་བསྐྱེད་ཀྱི་ལྷ་རྣམས་ས་བོན་ལས་བསྐྱེད་པར་བྱ་སྟེ། དབུས་ཀྱི་གདན་གྱི་སྟེང་དུ་ཧཱུྃ་ལས་བཅོམ་ལྡན་འདས་དཔལ་གསང་བ་འདུས་པ་སྐུ་མདོག་མཐིང་ནག་སོགས་ཞལ་ཕྱག་རྫོགས་པར་བསྒོམ། ཤར་དུ་ཨོཾ་ལས་རྣམ་པར་སྣང་མཛད། ལྷོར་སྭཱ་ལས་རིན་འབྱུང་། ནུབ་ཏུ་ཨཱཿལས་འོད་དཔག་མེད། བྱང་དུ་ཧཱ་ལས་དོན་གྲུབ། ཤར་ལྷོར་ལཾ་ལས་སྤྱན་མ། ལྷོ་ནུབ་ཏུ་མཾ་ལས་མཱ་མ་ཀཱི། ནུབ་བྱང་དུ་པཾ་ལས་གོས་དཀར་མོ། བྱང་ཤར་དུ་ཏཱཾ་ལས་སྒྲོལ་མ། རིམ་པ་གཉིས་པའི་ཤར་ལྷོར་ཛཿལས་གཟུགས་རྡོ་རྗེ་མ། ལྷོ་ནུབ་ཏུ་ཧཱུྃ་ལས་སྒྲ་རྡོ་རྗེ་མ། ནུབ་བྱང་དུ་བཾ་ལས་དྲི་རྡོ་རྗེ་མ། བྱང་ཤར་དུ་ཧོཿལས་རོ་རྡོ་རྗེ་མ། གཙོ་བོའི་མདུན་དུ་ཁཾ་ལས་རེག་བྱ་རྡོ་རྗེ་མ། རིམ་པ་གསུམ་པའི་ཤར་གྱི་སྣམ་བུའི་གཡས་སུ་མཻཾ་ལས་བྱམས་པ། གཡོན་དུ་ཐལིཾ་ལས་ས་སྙིང་། ལྷོའི་སྣམ་བུའི་གཡས་སུ་ཨོཾ་ལས་ཕྱག་རྡོར། གཡོན་དུ་ཨོཾ་ལས་ནམ་སྙིང་། ནུབ་ཀྱི་སྣམ་བུའི་གཡས་སུ་ཨོཾ་ལས་འཇིག་རྟེན་དབང་ཕྱུག །གཡོན་དུ་ཧཱུྃ་ལས་འཇམ་དཔལ། བྱང་གི་སྣམ་བུའི་གཡས་སུ་ཨོཾ་ལས་སྒྲིབ་སེལ། གཡོན་དུ་སཾ་ལས་ཀུན་བཟང་། ཤར་སྒོར་ཧཱུྃ་ལས་གཤིན་རྗེ་གཤེད། དེ་བཞིན་དུ་ཁྲོ་བོ་བཅུ་པོ་ཐམས་ཅད་ཀྱང་ཧཱུྃ་ལས་བསྐྱེད་ཅིང་ལྷ་ཐམས་ཅད་ཀྱི་སྐུ་མདོག་དང་ཕྱག་མཚན་རིགས་བདག་རྣམས་སྒྲུབ་ཐབས་བཞིན་རྫོགས་པར་བསྒོམ་མོ། །དེ་ནས་ལྷ་རྣམས་ཀྱི་དཔྲལ་བར་ཟླ་བའི་དཀྱིལ་འཁོར་གྱི་སྟེང་དུ་ཨོཾ་དཀར་པོ། མགྲིན་པར་པདྨའི་དཀྱིལ་འཁོར་གྱི་སྟེང་དུ་ཨཱཿདམར་པོ། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་སྔོན་པོ་རྣམས་བསམས་ལ། ཐུགས་ཀའི་ས་བོན་ལས་འོད་ཟེར་ལྕགས་ཀྱུའི་དབྱིབས་ཅན་ཁ་དོག་ལྔ་པ་དཔག་ཏུ་མེད་པ་འཕྲོས། དེས་འོག་མིན་གྱི་འཇིག་རྟེན་གྱི་ཁམས་ན་བཞུགས་པའི་དཔལ་གསང་བ་འདུས་པ་ལྷ་སུམ་ཅུ་རྩ་གཉིས་ཀྱི་དཀྱིལ་འཁོར་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས་པར་བསམས་ལ་རྡོ་རྗེ་བསྡུ་བའི་ཕྱག་རྒྱ་དང་། ཨོཾ་བཛྲ་ས་མཱ་ཛཿ ཞེས་བརྗོད་ལ་སེ་གོལ་གཏོགས། དེ་ནས་སྤོས་དང་བཅས་པས་རྡོ་རྗེ་དྲིལ་བུ་འཛིན་ལ། མ་ལུས་འགྲོ་བའི་རང་བཞིན་མངོན་དུ་མཛད། །མི་བཟད་བདུད་ཀྱི་དཔུང་གིས་ཕྱག་བྱས་པ། །རང་བྱུང་མཐའ་ཡས་འགྲོ་བའི་རང་བཞིན་ཏེ། །སེམས་ཅན་སྙིང་པོ་གཅིག་གྱུར་འདིར་གཤེགས་ཤིག །ཅེས་དང་། ཨོཾ་ཨེ་ཧྱེ་ཧི་བྷ་ག་ཝཱན་ས་མ་ཡ་མ་ནུ་སྨཱ་ར་ཏིཥྛ་ཏིཥྛ་ས་མ་ཡ་མ་ནུ་སྨཱ་ར་ས་མ་ཡ་མ་ནུ་སྨཱ་ར་ཀཱ་ཡ་ཝཱ་ཀྩིིཏྟ་བཛྲ་སྭཱ་ཧཱ། ཞེས་ལན་གསུམ་གྱིས་སྤྱན་དྲངས། པདྨ་ཀ་མ་ལཱ་ཡ་སྟྭཾ། ཞེས་པས་ལྷ་ཐམས་ཅད་ལ་ཐུན་མོང་དང་། ཐུན་མོང་མ་ཡིན་པའི་གདན་དབུལ། རྡོ་རྗེ་མ་ལྔས་མཆོད་ནས། ཛཿཧཱུྃ་བཾ་ཧོཿ ཞེས་པས་དྲིའི་དཀྱིལ་འཁོར་དུ་བསྐྱེད་པའི་ལྷ་དང་དབྱེར་མེད་དུ་གྱུར་པར་བསམ། ལྷ་ཐམས་ཅད་ལ་རང་རང་གི་རིགས་བདག་ཡབ་ཡུམ་གྱིས་དབང་བསྐུར་བས། བདེ་བ་ཆེན་པོའི་རང་བཞིན་དུ་གྱུར་པར་བསམ་མོ། །
གསུམ་པ་ལ། ཕྱི་ནང་གསང་བ་ཡིད་ལས་བྱུང་། །བླ་མེད་བསྟོད་དང་དམ་ཚིག་བཟུང་། །བཟླས་དང་དེ་བཞིན་གཏོར་མ་སྟེ། །དཀྱིལ་འཁོར་མཆོད་པ་རྣམ་པ་དགུ །ཞེས་པ་ལྟར། དོན་དགུ་ལས། དང་པོ་ཕྱིའི་མཆོད་པ་ལྔ་ལྔ་ལས། དང་པོ་ཉེ་བར་སྤྱོད་པའི་མཆོད་པ་ནི། རང་ཞེ་སྡང་རྡོ་རྗེ་ཡབ་ཡུམ་དུ་གསལ་བའི་ལུས་གཞལ་ཡས་ཁང་དུ་གྱུར་པའི་ནང་དུ། ཨོཾ་ལས་མཆོད་ཡོན་མ་དཀར་མོ། པཾ་ལས་མེ་ཏོག་མ་སེར་མོ། དྷཾ་ལས་བདུག་སྤོས་མ་སྔོན་མོ། དཾ་ལས་མར་མེ་མ་དམར་མོ། གཾ་ལས་དྲི་ཆབ་མ་ལྗང་གུ། ནཾ་ལས་ཞལ་ཟས་མ་དཀར་མོ། ཤཾ་ལས་རོལ་མོ་མ་སྔོན་མོ་རྣམས་ཞལ་གཅིག་པ་ཕྱག་གཉིས་ཀྱིས་རང་རང་གི་མཆོད་རྫས་འཛིན་པ། འཛུམ་པའི་བཞིན་ལ་མཛེས་པའི་མདངས་དང་ལྡན་པར་བསམ། ཨོཾ་བཛྲ་སྥ་ར་ཎ་ཁཾ། ཞེས་བརྗོད་པས་དེ་རྣམས་རང་རང་གི་བ་སྤུའི་བུ་ག་ནས་ཕྱིར་འཕྲོས་དཔག་ཏུ་མེད་པར་གྱུར་ནས། མདུན་བསྐྱེད་ཀྱི་མཐའ་སྐོར་དུ་འཁོད་དེ། དཀྱིལ་འཁོར་པ་རྣམས་ལ་མཆོད་པར་བསམ། དེ་ནས་མདུན་གྱི་མཆོད་རྫས་རྣམས་བགེགས་མཐར་བྱེད་ཀྱི་སྔགས་ཀྱིས་བསང་། ཤཱུ་ནྱ་ཏཱས་སྦྱངས། སྟོང་པའི་ངང་ལས་ཐོད་པའི་ནང་དུ་མཆོད་རྫས་རྣམས་བསྐྱེད། སོ་སོའི་སྔགས་དང་ཕྱག་རྒྱས་བྱིན་གྱིས་བརླབ་བོ། །དེ་ནས་རྡོ་རྗེ་ཐལ་མོ་སྙིང་གར་སྦྱར་ལ། དབྱངས་དང་བཅས་པའམ་མེད་ཀྱང་རུང་སྟེ། ཐུགས་ཀྱི་དབང་ཕྱུག་ཆོས་དབྱིངས་ཡེ་ཤེས་དངོས། །དཔལ་ལྡན་མི་བསྐྱོད་མགོན་པོ་འཁོར་བཅས་རྣམས། །ལྷ་རྫས་དམ་པའི་མཆོད་ཡོན་འདི་བཞེས་ལ། །བདག་དང་འགྲོ་ལ་དངོས་གྲུབ་སྩལ་དུ་གསོལ། ཞེས་དང་། པད་སྐོར་སྔོན་དུ་འགྲོ་བས། བྱང་ཤར་གྱི་དུང་ཆོས་ནས་བཟེད་ཞལ་དུ་མཆོད་ཡོན་དབུལ་ཞིང་། ཨོཾ་ཧཱུྃ་བཛྲ་དྷྲྀཀ་ཨ རྒྷཾ་པྲ་ཏཱིཙྪ་སྭཱ་ཧཱ། ཞེས་གཙོ་བོ་དང་དེ་བཞིན་དུ་ཨརྒྷཾ་མན་ཆད་ཐམས་ཅད་ལ་སྦྱར་ལ། ཨོཾ་ཁཾ་སྤཪྵེ་བཛྲི་རེག་བྱ་རྡོ་རྗེ་དང་། ཨོཾ་ཧཱུྃ་ཨུཥྞཱི་ཥ་ཙཀྲ་ཝརྟི་གཙུག་ཏོར་འཁོར་ལོས་སྒྱུར་བ་དང་། ཨོཾ་ཧཱུྃ་སུམྦྷ་རཱ་ཛ་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་པས་གནོད་མཛེས་ཏེ་ལྷ་རེ་རེ་ཞིང་མཆོད་ཡོན་འབུལ། དེ་ནས་སྔར་གྱི་ཚིགས་བ ཅད་ཀྱིས། མཆོད་ཡོན་གྱི་གནས་སུ། མེ་ཏོག་འདི་བཞེས་ལ། ཞེས་པ་བཅུག །གཞན་རྣམས་འདྲ་བར་སྦྱར་ལ། ཨོཾ་ཧཱུཾ་བཛྲ་དྷྲྀ ཀ་པུཥྤཾ་པྲ་ཏཱིཙྪ་སྭཱ་ཧཱ། ཞེས་དང་། དེ་བཞིན་དུ་ལྷ་སོ་སོའི་སྔགས་ཀྱི་མཐར། པུཥྤཾ་པྲ་ཏཱིཙྪ་སྭཱ་ཧཱ་སྦྱར་བས་མེ་ཏོག་དབུལ། བདུག་སྤོས་འདི་བཞེས་ལ། ཞེས་སོགས་དང་། ལྷ་སོ་སོའི་སྔགས་ཀྱི་མཐར། ངྷཱུ་པཾ་པྲ་ཏཱིཙྪ་སྭཱ་ཧཱ། སྦྱར་བས་བདུག་སྤོས་དང་། མར་མེ་འདི་བཞེས་ལ། ཞེས་སོགས་དང་། སོ་སོའི་སྔགས་ཀྱི་མཐར། དཱི་པཾ་པྲ་ཏཱིཙྪ་སྭཱ་ཧཱ། སྦྱར་བས་མར་མེ་དང་། དྲི་མཆོག་འདི་བཞེས་ལ། ཞེས་སོགས་དང་། སོ་སོའི་སྔགས་ཀྱི་མཐར། གནྡྷཾ་པྲ་ཏཱིཙྪ་སྭཱ་ཧཱ། སྦྱར་བས་དྲི་ཆབ་དང་ཞལ་ཟས་འདི་བཞེས་ལ། ཞེས་སོགས་དང་། སོ་སོའི་སྔགས་ཀྱི་མཐར། ནཻ་ཝི་ཏྱཾ་པྲ་ཏཱིཙྪ་སྭཱ་ཧཱ། སྦྱར་བས་ཞལ་ཟས་དང་། རོལ་མོ་འདི་བཞེས་ལ། ཞེས་སོགས་དང་། ལྷ་སོ་སོའི་སྔགས་ཀྱི་མཐར། ཤབྡཾ་པྲ་ཏཱིཙྪ་སྭཱ་ཧཱ། ཞེས་སྦྱར་བ་དང་། ཨོཾ་བཛྲ་དྷ རྨ་ར་ཎི་ཏ་པྲ་ར་ཎི་ཏ་སཾ་པྲ་ར་ཎི་ཏ། སརྦ་བུདྡྷ་ཀྵེ་ཏྲ་པྲ་ཙ་ལི་ནི། པྲཛྙཱ་པཱ་ར་མི་ཏཱ་ནཱ་ད་སཾ་བྷཱ་ཝེ། བཛྲ་སཏྭ་ཧྲྀ་ད་ཡ། སནྟོ་ཥ་ནི་ཧཱུྃ་ཧཱུྃ་ཧཱུྃ། ཧོ་ཧོ་ཧོ། ཨ་ཁཾ་སྭཱ་ཧཱ། ཞེས་པའི་སྔགས་ཀྱིས་རོལ་མོ་ཅི་འབྱོར་པ་དབུལ་ལོ། །དེ་ནས་དཀྱིལ་འཁོར་གྱི་ནུབ་ཕྱོགས་ནས། ཤར་ན་བཞུགས་པའི་ལྷ་རྣམས་ལ་མཆོད་པའི་ཕྱིར། སྐུ་ཡི་དབང་ཕྱུག་མེ་ལོང་ཡེ་ཤེས་དངོས། །རྒྱལ་བ་རྣམ་པར་སྣང་མཛད་འཁོར་བཅས་རྣམས། །ལྷ་རྫས་དམ་པའི་མཆོད་ཡོན་འདི་བཞེས་ལ། །བདག་དང་འགྲོ་ལ་དངོས་གྲུབ་སྩལ་དུ་གསོལ། །ཞེས་དང་། ལྷོ་ནུབ་ཀྱི་མཆོད་ཡོན་གྱི་སྣོད་ནས་བཟེད་ཞལ་དུ་ལན་བདུན་དུ་དབུལ་ཞིང་། ཨོཾ་ཨོཾ་ཛི་ནི་ཛི་ཀ་ཨརྒྷཾ་པྲ་ཏཱི ཙྪ་སྭཱ་ཧཱ། རྣམ་སྣང་དང་། དེ་བཞིན་དུ་ཨརྒྷཾ་མན་ཆད་ཐམས་ཅད་ལ་སྦྱར། ཨོཾ